Solberg-Østhassel tok pause fra Norge-troppen: – Viktig å passe på totalbelastningen
Silje Solberg-Østhassel (33) har tatt lærdom av VM-kjøret og fikk et avbrekk fra Norges landslagssamling.  Landslagskeeperen leverte en redningsprosent på 50 i storseieren over Ungarn torsdag i forrige uke. Deretter forlot hun troppen før lørdagens kamp mot Sveits i Zürich. Det var planlagt. – Jeg har rett og slett fått noen dager fri, forteller Solberg-Østhassel til NTB. Mandag sluttet hun seg igjen til troppen, som skal være samlet i ungarske Györ fram til 14. april. Solberg-Østhassel spiller for Györ ut sesongen før hun går over til Vipers. – Det er viktig å passe på totalbelastningen når man er mor og får mindre søvn og mindre overskudd i en ellers hektisk trenings- og kamphverdag. Det er viktig å ta de hensynene man kan ta, og nå er det tid til å ta litt hensyn, sier hun. I VM i desember overrasket hun seg selv og flere med storspill – bare fire måneder etter hun ble mor til lille Emma, som også var med under mesterskapet. I ettertid fikk 33-åringen seg en knekk. – Jeg hadde en liten periode etter jul hvor jeg var litt på minussiden. Det kostet nok mer enn jeg forsto og trodde etter fødsel – å komme raskt tilbake og nå mesterskapet og være en del av mesterskapstroppen, forteller en åpenhjertig Solberg-Østhassel. – Det kostet mye for hode og kropp. I ettertid hadde jeg behov for litt fri for å komme ovenpå igjen for å prestere og være meg selv igjen, sier hun. Hun forteller at tilværelsen som mor er blitt noe mer rutinepreget enn den var før jul, men at ting endrer seg fort. – De som har barn vet jo hvordan det er. Det er krevende, men veldig morsomt også. Solberg-Østhassel ble utenlandsproff i 2014 da hun dro fra Stabæk til danske Holstebro. Senere spilte hun i franske Issy Paris, og deretter ble det Siofok (2018-20) og Györ i ungarsk håndball. I sommer flytter familien til Kristiansand, hvor Solberg-Østhassel for første gang blir klubbvenninne med Katrine Lunde (44). De to har i en årrekke vært keepere sammen på landslaget. – Jeg gleder meg veldig. Jeg føler at jeg er et sted i livet hvor det passer å komme hjem. Veldig deilig å komme et steg nærmere familie hvor man kan få hjelp, og man ønsker også at barna sine skal ha gode forhold med besteforeldre og resten av familien.
Silje Solberg-Østhassel fikk nylig fri fra landslagssamling for å hente overskudd Keeperstjernen vektlegger viktigheten av å ta hensyn til totalbelastning som mor og idrettsutøver Solberg-Østhassel spiller for den ungarske storklubben Györ, men bytter til Vipers Kristiansand etter sesongen